ประสารการันตีอิทธิพลศก.จีนสูงเหนือสหรัฐ
เศรษฐกิจไทยผูกติดกับจีนมากกว่าสหรัฐและญี่ปุ่น จีนชะลอไทยทรุดแน่
29 ต.ค. 2565

เศรษฐกิจไทยผูกติดกับจีนมากกว่าสหรัฐและญี่ปุ่น จีนชะลอไทยทรุดแน่
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า การฟื้นตัวของเศรษฐกิจสหรัฐและญี่ปุ่นที่มีแนวโน้มดีขึ้นนั้น ไม่น่าจะส่งผลดีต่อทิศทางของอัตราการขยายตัวของเศรษฐกิจ (จีดีพี) ไทย เนื่องจากเศรษฐกิจสหรัฐและญี่ปุ่นยังมีสัญญาณการฟื้นตัวที่ยังไม่ชัดเจน และยังมีความสำคัญกับประเทศคู่ค้าของไทยและประเทศไทยน้อยกว่าเศรษฐกิจของจีน
นายประสาร กล่าวว่า เศรษฐกิจไทยมีความสัมพันธ์กับเศรษฐกิจจีนมากขึ้น ทั้งทางตรงและทางอ้อม เพราะจีนเป็นคู่ค้าสำคัญกับไทยและเอเชีย เนื่องจากมีการค้าขายกับจีนค่อนข้างมาก 
ดังนั้น แนวโน้มการขยายตัวทางเศรษฐกิจของไทย จึงยังน่าจะชะลอตัวลดลงตามเศรษฐกิจจีน และยังมีความเป็นไปได้สูงที่ ธปท. จะปรับลดตัวเลขคาดการณ์เศรษฐกิจของไทยในปีนี้ลงมาจากเดิมที่คาดไว้ 5.10% 
“ตอนนี้เศรษฐกิจจีนชะลอลงบ้าง ถ้าเศรษฐกิจเขาชะลอ การส่งออกของเราคงชะลอไปด้วย แต่จะกระทบแค่ไหนต้องติดตาม แต่จีดีพีไทยน่าจะต่ำกว่าที่คาดไว้แน่” นายประสาร กล่าว